Sirvides mõne nädala tagust Eesti Ekspressi, avastasin rahuldustundega, et kuskilt on välja ujunud järjekordne kodumaine feminist. Eesti puhul, kus  feminism on täiesti marginaalne nähtus, on see igati tervitatav. Kunagine feministide vapiloom Barbie Pilvre on juba ammu mehele läinud ja hüljanud oma tollased ideaalid.  Niisiis Ekspressi ajakirjanik Kätlin Kaldmaa on hakkama saanud igati tubli looga, kus võtab taaskord üles teema eesti mehe mõttetusest. Pealkirjaks  "Eesti kui esimene Euroopa amatsioonide riik". Loo telg on lühidalt järgmine. Eesti mees on võimeline küll lapsi tegema, aga laste kasvatamisest hoiab ta eemale. Kuna isa ei ole, siis satub laps ema mõju alla. Tüdrukud võtavad üle oma tegija ema käitumismudeli ja neist kasvavad supervõimekad naised samas kui poisid tunnevad tohutut alaväärsust, et nende isad on jobud ja muutuvad pikapeale samasugusteks vastutusvõimetuteks limukateks. Kui siia lisada veel haridussüsteem, kus tütarlapsed on märksa võimekamad, siis ei võtakski palju aega, kui Eestist saab Euroopa esimene amatsioonide riik, kus kõik võtmepositsioonid on naiste käes. Mehed seevastu kasutavad oma kõikumalöönud positsioonide kindlustamiseks kõiksugu korporatiivseid vahendeid. Sellise häbiväärse ringkaitse üheks parimaks näiteks olevat meie oma Riigikogu.    Hämmastav!